Šis mechanizmas skirtas visų rūšių infrastruktūros projektams, ypač transporto ir energetikos sektorių, IRT ir negyvenamųjų pastatų statybos projektams. Jį paprastai galima taikyti, kai projekto vertė viršija tam tikras ribas. Be to, valstybė narė gali prašyti Komisijos taikyti šį mechanizmą bet kokiems mažesnės vertės infrastruktūros projektams, kurie, jos nuomone, yra labai svarbūs šiai valstybei narei ir (arba) visai ES. Tai gali būti bendro intereso transeuropinių tinklų projektai.

Nacionalinės valdžios institucijos ir perkančiosios organizacijos ir (arba) subjektai, prieš imdamiesi svarbių veiksmų, pvz., prieš skelbdami konkursą dėl pagrindinių projekto darbų, prieš pasirašydami tarptautinį susitarimą arba nuspręsdami taikyti derybų procedūrą be išankstinio skelbimo, turi galimybę, savanoriškai pasinaudodami šiuo mechanizmu, teikti Komisijai klausimus ir gauti projekto atitikties ES reglamentavimo sistemai įvertinimą.

Dideliam miestui būtinai reikėjo naujo negyvenamojo pastato. Privatus vystytojas pasiūlė pastatyti reikiamą pastatą. Prieš darbų pradžią valdžios institucijos ir vystytojas sudarė pastato nuomos sutartį. Į be konkurso sudarytą nuomos sutartį buvo įtraukti išsamūs valdžios institucijų reikalavimai dėl pastato.

Taigi, ex-ante mechanizmas yra įtrauktas į viešųjų pirkimų dokumentų rinkinį, kurį sudaro komunikatas dėl viešųjų pirkimų strategijos „Veiksmingi viešieji pirkimai Europoje ir Europai“, ir Komisijos rekomendacija dėl viešųjų pirkimų specializacijos „Viešųjų pirkimų specializacijos struktūros kūrimas“. Be to, tuo pačiu metu pradedamos konsultacijos dėl inovacijų srities viešųjų pirkimų gairių projekto, kuriuo siekiama visuomenei reikalingų naujų ir tvaresnių sprendimų proveržio.

Be to, pagal Europos infrastruktūros tinklų priemonę remiamos ES transporto, energetikos ir telekomunikacinės jungtys finansuojant transeuropinių tinklų srities projektus. Nuo 2014 m. pagal šią priemonę buvo investuota 25 mlrd. EUR, o bendros šios srities infrastruktūros investicijos Europos Sąjungoje siekė 50 mlrd. EUR.

Svarbiausias ES prioritetas – darbo vietų kūrimas, ekonomikos augimas ir konkurencingumas, tam reikia pritraukti investicijų vietos, regionų, nacionaliniu ir Europos lygmenimis. Šiuo komunikatu siekiama padėti valdžios institucijoms kuo veiksmingiau valdyti didelės apimties viešųjų pirkimų projektus, nepriklausomai nuo to, ar jie finansuojami ES lėšomis, kad būtų kuo optimaliau panaudoti mokesčių mokėtojų pinigai, sukurta aukštos kokybės infrastruktūra, užtikrinta kuo daugiau darbo vietų ir kuo didesnis ekonomikos augimas. Šiuo tikslu Komisija bus atsakinga už trijų ramsčių mechanizmą, kad padėtų šioms valdžios institucijoms taikyti ES viešųjų pirkimų taisykles.

Iš ESIF arba pagal kitas priemones, pvz., Europos infrastruktūros tinklų priemonę, finansuojami projektai galės pasinaudoti šio mechanizmo ir Europos investavimo konsultacijų centro teikiama parama. Daugelis projektų susiję su infrastruktūros objektais, kaip antai atsinaujinančiosios energijos projektai (pvz., vėjo elektrinės) ir transporto tinklų atnaujinimo projektai. ESIF lėšos taip pat buvo naudojamos socialinei infrastruktūrai gerinti. Šių projektų sėkmė dažnai gali priklausyti nuo to, kaip sėkmingai sprendžiami viešųjų pirkimų klausimai.

Pagal šį mechanizmą teikiama pagalba papildys esamas paramos struktūras, pvz., Europos investavimo konsultacijų centro (EIKC) ir Europos VPP ekspertų centro (EVEC) veiklą ir bendrą paramą Europos regionų projektams (JASPERS). Šios struktūros skirtos tik projektams, kuriuos finansuoja Europos Komisija ar Europos investicijų bankas arba kurie priklauso šių institucijų finansavimo reikalavimus atitinkančioms sritims. Šios struktūros nėra vien tik orientuotos į viešųjų pirkimų klausimus ir procesus. Pvz., JASPERS pagrindinis uždavinys – teikti paramą prieš pateikiant projektą, kad būtų įvertinta, ar jam galima skirti ES finansavimą. EVEC padeda valdžios institucijoms tik kai jos ketina įgyvendinti projektus pasinaudodamos viešojo ir privačiojo sektorių partneryste. Šis centras daugiausia dėmesio skiria finansavimo būdui ir dydžiui. Jis nepadeda pasirinkti tinkamiausio viešųjų pirkimų modelio ir neteikia ekspertinių žinių kitais būdais parengtiems projektams. Pagal savanorišką ex-ante mechanizmą bus teikiama konkreti tikslinė parama visais viešųjų pirkimų klausimais per visą projekto įgyvendinimo laikotarpį. Bus teikiama visapusiška parama, todėl mechanizmas papildys valstybėms narėms skirtų priemonių rinkinį.

·su ekologiškumu, socialine atsakomybe ir inovacijomis;

·su tuo, kaip įgyvendinti bendrus viešuosius pirkimus pagal Direktyvos 2014/24/ES 39 straipsnį.

Prireikus, konsultacijų tarnyba teiks konsultacijas ir vėlesniais projekto etapais, pvz., dėl klausimų, susijusių su sutarties sudarymo tvarka arba galimybe pakeisti esamas sutartis. Tačiau norint išsamiau įvertinti platesnį viešųjų pirkimų planą arba konkrečius jo aspektus, reikės naudotis pranešimo mechanizmu. Tokiu atveju bus taikomos pranešimo mechanizmo sąlygos.

Visus klausimus reikės pateikti per tam skirtą elektroninę sistemą adresu https://ec.europa.eu/growth/tools-databases/pp-large-projects/ . Per šią elektroninę sistemą bus keičiamasi visa informacija, pateikiami klausimai ir Komisijos atsakymai. Vėlesniu etapu per šią sistemą bus galima pateikti papildomus klausimus arba pranešti Komisijai apie projektą. Taip Komisija galės atsekti projekto eigą.

Komisija į klausimus stengsis atsakyti per vieną mėnesį. Prireikus ji gali paprašyti papildomos analizei reikalingos informacijos. Tokiu atveju atsakymo pateikimo terminas bus pratęstas.

Komisijai pateikus visus užklausos atsakymus, ex-ante mechanizmo svetainėje bus paskelbta anoniminė klausimų ir atsakymų versija. Pasitarus su atitinkama perkančiąja organizacija bus pašalinta visa konfidenciali ir neskelbtina komercinė informacija. Taip perkančiosios organizacijos galės pasimokyti iš pačių įvairiausių anksčiau Komisijai pateiktų probleminių atvejų, įskaitant atvejus, kai projektams tiesiogiai pagal šį mechanizmą parama negali būti teikiama.

Būsimos geležinkelio linijos tiesimas. Konsultacijų tarnybos pagalba Perkančioji organizacija nori surengti kuo tinkamesnius viešuosius pirkimus dėl naujos 150 km ilgio geležinkelių linijos tiesimo. Ji galėtų vieną ar daugiau kartų kreiptis į konsultacijų tarnybą tokiais klausimais: ·Kaip plėtoti viešojo ir privačiojo sektorių partnerystę, kurios pagrindu bus tiesiamas ir eksploatuojamas geležinkelis? Ar atsižvelgiant į numatomą rizikos pasiskirstymą reikės laikytis komunalinio sektoriaus viešųjų pirkimų procedūrų, o gal projektui reikės taikyti koncesijų direktyvą? ·Jei atitinkama šalis ketina pasirašyti tarptautinį susitarimą dėl projekto įgyvendinimo, ar sudarius tokį susitarimą viešųjų pirkimų procedūroms būtų galima netaikyti minėtų direktyvų? ·Kaip geriausiai suplanuoti ir vykdyti konkurso procedūrą su derybomis? Kaip būtų galima sumažinti šioje procedūroje dalyvaujančių kvalifikuotų kandidatų skaičių ir pan.? ·Kaip geriausiai užtikrinti, kad projektui skirti viešieji pirkimai būtų ekologiški, socialiai atsakingi ir inovatyvūs? Jei geležinkelio linija sujungs dvi valstybes, į konsultacijų tarnybą taip pat būtų galima kreiptis: ·kad ji išaiškintų, kokį susitarimą abiejų valstybių perkančiosioms organizacijoms reikia sudaryti viešiesiems pirkimams bendrai vykdyti; ·kad ji paaiškintų, kokią viešųjų pirkimų tvarką taikyti, kai dvi valstybės narės nori įsteigti bendrą subjektą projektui įgyvendinti. Jei pasirašius sutartį ją reikia pakeisti, valdžios institucija galėtų pateikti klausimus apie sutarties keitimo sąlygas. Tai jai padėtų nuspręsti, ar sutartį galima pakeisti neorganizuojant naujos skaidrios viešųjų pirkimų procedūros.

3.2.Pranešimo mechanizmas.

Priėmus sprendimą dėl to, kaip bus organizuojami projektui vykdyti reikalingi viešieji pirkimai, ir nacionalinėms valdžios institucijoms ir (arba) perkančiosioms organizacijoms / perkantiesiems subjektams ėmus ruošti konkursui reikalingus dokumentus, jie galės pranešti Komisijai apie infrastruktūros projektams, kurių bendra numatyta vertė siekia daugiau kaip 500 mln. EUR, skirtų viešųjų pirkimų planą. Tada Komisijos tarnybos pateiks įvertinimą, kuriame jos išreikš savo nuomonę, ar viešųjų pirkimų planas atitinka ES viešųjų pirkimų taisykles ir ar jis nedaro poveikio būsimam teisiniam aiškinimui arba vertinimui.

Konsultacijų tarnyba atsako į konkrečius klausimus, o pranešimo mechanizmas aprėpia platesnį viešųjų pirkimų planą. Viešųjų pirkimų plane apibrėžiama, kaip bus rengiami projektui vykdyti reikalingi viešieji pirkimai. Pvz., jame nustatoma, i) ar projektas bus vykdomas pagal statybų sutartį, projektavimo ir statybų sutartį ar projektavimo, statybų ir eksploatavimo sutartį, ii) ar projektui vykdyti bus rengiama keletas atskirų konkursų ir kokios viešųjų pirkimų procedūros bus naudojamos ir iii) kaip bus vykdomi tarpvalstybiniam projektui skirti viešieji pirkimai.

Nacionalinės valdžios institucijos ir (arba) perkančiosios organizacijos / perkantieji subjektai gali pranešti Komisijai apie projektui skirtą bendrą viešųjų pirkimų planą ir (arba) apie konkrečius visam projektui reikšmingus klausimus. Tokiu atveju jie turėtų aiškiai įvardyti konkrečius įvertintinus aspektus.

Vykdant daugumą didelės apimties infrastruktūros projektų organizuojami keli konkursai. Siekiant užtikrinti mechanizmo veiksmingumą ir paprastą naudojimą, institucijos gali aiškintis su tam tikru konkursu susijusius probleminius klausimus, bet jos neturi pranešti Komisijai apie kiekvieną organizuojamą konkursą.

Įgyvendinant projektus gana įprasta keisti sutartis, kad būtų atsižvelgta į pasikeitusias pradines sąlygas. Nors viešųjų pirkimų direktyvose pateikiamos gairės ir paaiškinama, kokiomis sąlygomis galima daryti tokius pakeitimus, dėl šių pakeitimų kyla sudėtingų teisinių klausimų. Todėl nacionalinės valdžios institucijos ir (arba) perkančiosios organizacijos / perkantieji subjektai taip pat gali pranešti Komisijai apie savo siūlomus konkrečius sutarties pakeitimus.

Be to, vykdant projektą viešųjų pirkimų planai ilgainiui gali keistis. Nacionalinės valdžios institucijos gali informuoti Komisiją apie bet kokius esminius ankstesnio pranešimo pasikeitimus, galinčius turėti įtakos vertinimo rezultatams, pvz., jeigu vietoj standartinės viešųjų pirkimų procedūros pereita prie išimtinės procedūros.

Būsimos geležinkelio linijos tiesimas. Pranešimo pateikimas Komisijai Valdžios institucijos gali nuspręsti geležinkelio linijos tiesimo projektą išskaidyti į tris dalis, kiekvienai daliai numatant po maždaug 50 km atkarpą. Dėl šių projekto dalių bus skelbiami atskiri statybos ir techninės priežiūros konkursai pagal komunalinių paslaugų viešųjų pirkimų sistemą. Valdžios institucijos nori patikrinti, ar toks metodas atitinka ES viešųjų pirkimų taisykles, ir pranešti apie šį planą Komisijai. Pranešime reikės nurodyti informaciją apie viešųjų pirkimų procedūras, kurios bus taikomos sudarant sutartis dėl trijų projekto dalių, viešųjų pirkimų proceso planavimą, numatytus terminus, paskelbimą žiniasklaidoje, informacijos pateikimo procesą ir pan. Perkantysis subjektas gali nurodyti, į kokius konkrečius klausimus reikia atkreipti ypatingą dėmesį, pvz., tai gali būti sutarties sudarymo kriterijų apibrėžimas pirmos projekto dalies techninėse specifikacijose. Jei perkantysis subjektas ketina pakeisti sutartį, Komisijos tarnybos turėtų įvertinti, ar jo planas atitinka ES taisykles. Tokiu atveju perkantysis subjektas taip pat gali pranešti Komisijai apie tokį pakeitimą.

3.2.1.Pranešimo procedūra

Nacionalinės institucijos ir perkančiosios organizacijos / perkantieji subjektai turi naudoti standartinę formą, prie kurios reikia pridėti patvirtinamuosius dokumentus. Šio komunikato priede pateikta standartinės formos struktūra.

Standartinėje formoje reikia įvardyti projektą, apie jį pranešančią instituciją ir nurodyti informaciją apie viso projekto viešųjų pirkimų planą. Šie duomenys reikalingi analizei atlikti. Nurodytina informacija: